Broj: 711-I-1042-P-349-17/18-15-8

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Željka Raguža, zamjenika gradonačelnika Grada Dubrovnika do 27. siječnja 2017.g.,** pokrenutom Odlukom Povjerenstva broj: 711-I-86-P-349-17/18-08-18 od 8. prosinca 2017.g., na 18. sjednici, održanoj 13. srpnja 2018.g., donosi sljedeću:

**ODLUKU**

1. **Istovremenim primanjem plaće za obnašanje dužnosti zamjenika gradonačelnika Grada Dubrovnika i primitkom dodatnih naknada i to:**

**- dara za dijete za Svetog Nikolu u iznosu od 600,00 kn isplaćenog 2. prosinca 2013.g.,**

**- božićnice u iznosu od 1000,00 kn isplaćene 16. prosinca 2013.g.,**

**- dara za dijete za Svetog Nikolu u iznosu od 1.200,00 kn isplaćenog 28. studenoga 2014.g.,**

**- regresa u iznosu od 1.500,00 kn isplaćenog 16. svibnja 2014.g. te**

**- naknade za dnevni obrok u iznosu od 300,00 kn mjesečno isplaćene u razdoblju od srpnja 2013. do siječnja 2015.g.,**

**dužnosnik Željko Raguž, zamjenik gradonačelnik Grada Dubrovnika do 27. siječnja 2017.g. počinio je povredu članka 7. točke d) ZSSI-a.**

1. **Obavljanjem funkcije predsjednika i člana Upravnog vijeća Javne vatrogasne postrojbe „Dubrovački vatrogasci“ za vrijeme obnašanja dužnosti zamjenika gradonačelnika Grada Dubrovnika, kao i u razdoblju od dvanaest mjeseci nakon prestanka obnašanja navedene dužnosti, i to od 19. kolovoza 2014.g. do 27. siječnja 2018.g., dužnosnik Željko Raguž počinio je povredu članka 14. stavka 1. u vezi s člankom 20. stavkom 3. ZSSI-a.**
2. **Obavljanjem funkcije člana Nadzornog odbora trgovačkog društva Luka Dubrovnik d.o.o. za vrijeme obnašanja dužnosti zamjenika gradonačelnika Grada Dubrovnika, kao i u razdoblju od dvanaest mjeseci nakon prestanka obnašanja navedene dužnosti, i to od 15. siječnja 2015.g. do 25. svibnja 2015.g., dužnosnik Željko Raguž počinio je povredu članka 14. stavka 1. u vezi s člankom 20. stavkom 3. ZSSI-a.**
3. **Obavljanjem funkcije člana Nadzornog odbora trgovačkog društva Sanitat Dubrovnik d.o.o. u razdoblju od dvanaest mjeseci nakon prestanka obnašanja dužnosti zamjenika gradonačelnika Grada Dubrovnika, i to od 4. srpnja 2017.g. do 21. kolovoza 2017.g., dužnosnik Željko Raguž počinio je povredu članka 14. stavka 1. u vezi s člankom 20. stavkom 3. ZSSI-a.**
4. **Stupanjem u radni odnos u trgovačkom društvu Luka Dubrovnik d.o.o. unutar razdoblja od godine dana od dana prestanka obnašanja dužnosti zamjenika gradonačelnika Grada Dubrovnika, bez prethodne suglasnosti Povjerenstva, iako je u vrijeme obnašanja navedene dužnosti postojao poslovni odnos između Grada Dubrovnika i trgovačkog društva Luka Dubrovnik d.o.o., dužnosnik Željko Raguž počinio je povredu članka 20. stavka 1. ZSSI-a.**
5. **Za povrede ZSSI-a, opisane pod točkama I., II., III., IV. i V. izreke ove odluke, dužnosniku Željku Ragužu neće se izreći sankcija s obzirom da je od prestanka obnašanja dužnosti zamjenika gradonačelnika Grada Dubrovnika proteklo više od 12 mjeseci.**
6. **Na temelju članka 20. stavka 5. ZSSI-a Povjerenstvo će o povredi utvrđenoj točkom V. izreke ove Odluke obavijestiti nadležno državno odvjetništvo.**

Obrazloženje

Povjerenstvo je na 202. sjednici održanoj 8. prosinca 2017.g. pokrenulo postupak za odlučivanje o sukobu interesa protiv dužnosnika Željka Raguža, zamjenika gradonačelnika Grada Dubrovnika do 27. siječnja 2017.g., zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti zamjenika gradonačelnika Grada Dubrovnika te primanja dodatnih naknada za poslove obnašanja javne dužnosti. Postupak protiv navedenog dužnosnika pokrenut je i zbog povrede članka 14. stavka 1. ZSSI-a koja proizlazi iz istovremenog obnašanja dužnosti zamjenika gradonačelnika Grada Dubrovnika i obavljanja funkcije predsjednika i člana Upravnog vijeća Javne vatrogasne postrojbe „Dubrovački vatrogasci“, zatim funkcije člana Nadzornog odbora trgovačkog društva Luka Dubrovnik d.d. te funkcije člana Nadzornog odbora trgovačkog društva Sanitat Dubrovnik d.o.o. Istom Odlukom protiv dužnosnika Željka Raguža pokrenut je postupak i zbog moguće povrede članka 20. stavka 1. ZSSI-a koja proizlazi iz zapošljavanja u trgovačkom društvu Luka Dubrovnik d.o.o. u razdoblju od godine dana od dana prestanka obnašanja dužnosti zamjenika gradonačelnika Grada Dubrovnika, iako je Grad Dubrovnik za vrijeme mandata dužnosnika stupao u poslovne odnose s navedenim trgovačkim društvom.

Na odluku o pokretanju postupka dužnosnik Željko Raguž dostavio je pisano očitovanje u kojem se u bitnome navodi da primanjem dodatnih naknada uz plaću dužnosnik nije zlouporabio posebna prava koja proizlaze iz obnašanja dužnosti zamjenika gradonačelnika Grada Dubrovnika te da je predmetne naknade primao na temelju Odluke o plaći i drugim pravima gradonačelnika i zamjenika gradonačelnika iz radnog odnosa („Službeni glasnik Grada Dubrovnika“, broj 9/10.). Navedenom Odlukom propisano je da „dužnosnik koji dužnost obnaša profesionalno, druga prava iz radnog odnosa ostvaruje u skladu s općim propisima o radu i u skladu s općim aktima Grada, tj. Kolektivnim ugovorom koji se primjenjuje na službenike i namještenike u upravnim tijelima Grada Dubrovnika, ako zakonom nije drugačije propisano.“ Dužnosnik ističe da je navedenu Odluku donijelo predstavničko tijelo Grada Dubrovnika te kako ni jednom svojom radnjom nije inicirao isplatu istih, niti je s njegove strane postojala namjera kršenja odredbi ZSSI-a.

U odnosu na naknade isplaćene za obavljanje dužnosti u Javnoj vatrogasnoj postrojbi „Dubrovački vatrogasci“ te za obavljanje funkcije člana Nadzornog odbora trgovačkog društva Luka Dubrovnik d.o.o. dužnosnik obrazlaže da su iste isplaćene u razdoblju od 23. siječnja do 26. ožujka 2015.g. u kojem nije obnašao dužnost zamjenika gradonačelnika Grada Dubrovnika. Dužnosnik također navodi da sukladno članku 275. Zakona o trgovačkim društvima glavna skupština društva odlučuje o izboru i razrješenju članova nadzornog odbora te je stoga razrješenje s funkcije člana Nadzornog odbora trgovačkog društva Luka Dubrovnik d.o.o. bilo uvjetovano donošenjem odluke od strane nadležnog tijela, odnosno skupštine društva.

U pogledu članstva u Nadzornom odboru trgovačkog društva Sanitat Dubrovnik d.o.o., dužnosnik ističe da ni na jednoj sjednici Nadzornog odbora nije sudjelovao u donošenju odluka vezanih za to trgovačko društvu, a primljenu naknadu je vratio.

U očitovanju dužnosnik nadalje navodi da je u trgovačkom društvu Luka Dubrovnik d.o.o. zaposlen na radnom mjestu pomoćnika direktora te nema nikakvih ovlasti za zastupanje društva niti poduzimanje bilo kakvih pravnih radnji u ime i za račun društva, a poslove svog radnog mjesta obavlja isključivo po nalogu i uz konzultacije s direktorom istog. Dužnosnik ističe kako nije imao saznanja o poslovnim odnosima između Grada Dubrovnika i trgovačkog društva Luka Dubrovnik d.o.o. i to je jedini i isključivi razlog zbog kojeg je propustio tražiti suglasnost Povjerenstva za stupanje u navedeni radni odnos. Poslovi koji su predmet ugovora sklopljenih između Grada Dubrovnika i trgovačkog društva Luka Dubrovnik d.o.o. nisu bili u nadležnosti dužnosnika, već pojedinih upravnih odjela Grada Dubrovnika.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je i Željko Raguž, povodom obnašanja dužnosti zamjenika gradonačelnika Grada Dubrovnika bio obvezan postupati sukladno odredbama ZSSI-a.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Uvidom u Registar dužnosnika utvrđeno je da je Željko Raguž obnašao dužnost zamjenika gradonačelnika Grada Dubrovnika u razdoblju od 10. lipnja 2013.g. do 23. siječnja 2015.g. te od 26. ožujka 2015.g. do 27. siječnja 2017.g.

Uvidom u izvješća o imovinskom stanju koja je dužnosnik Željko Raguž podnio Povjerenstvu u studenom 2013.g. povodom stupanja na navedenu dužnost, u studenom 2015.g. povodom ponovnog izbora na istu dužnost te u veljači 2017.g. povodom prestanka obnašanja navedene dužnosti, utvrđeno je da je dužnosnik Željko Raguž dužnost zamjenika gradonačelnika Grada Dubrovnika obnašao profesionalno i za navedeno primao plaću.

Na zahtjev Povjerenstva, Grad Dubrovnik dostavio je dopis od 7. veljače 2018.g. u kojem se navodi da su dužnosniku Željku Ragužu uz plaću isplaćene sljedeće naknade:

- 2. prosinca 2013.g. iznos od 600,00 kn po osnovi dara za dijete za Svetog Nikolu,

- 16. prosinca 2013.g. iznos od 1.000,00 kn po osnovi božićnice,

- 15. srpnja, 14. kolovoza, 18. rujna, 23. listopada i 20. studenoga 2013.g. iznos od 300,00 kn po osnovi naknade za topli obrok,

- 16. svibnja 2014.g. iznos od 1.500,00 kn po osnovi regresa,

- 28. studenoga 2014.g. iznos od 1.200,00 kn po osnovi dara za dijete za Sv. Nikolu,

- 11. prosinca 2014.g. iznos od 1.000,00 kn po osnovi božićnice,

- 23. siječnja 2014.g. iznos od 600,00 po osnovi naknade za topli obrok za studeni i prosinac 2013.g. te

- 19. veljače, 14. ožujka, 23. travnja, 22. svibnja, 27. lipnja, 21. srpnja, 17. rujna , 17. listopada, 17. studenoga, 28. studenoga 2014.g. te 20. siječnja 2015.g. iznosi od 300,00 kn po osnovi naknade za topli obrok.

U očitovanju Grada Dubrovnika još se navodi da je božićnica u iznosu od 1.000,00 kn koja je dužnosniku isplaćena 11. prosinca 2014.g. obustavljena kroz sljedeću plaću, odnosno 5. siječnja 2015.g.

Povjerenstvo je izvršilo i uvid u Odluku o plaći i drugim pravima gradonačelnika i zamjenika gradonačelnika iz radnog odnosa, koju je Gradsko vijeće Grada Dubrovnika donijelo na 15. sjednici održanoj 8. studenoga 2010.g., te utvrdilo da je člankom 5. navedene Odluke bilo propisano da dužnosnik koji dužnost obnaša profesionalno, druga prava iz radnog odnosa ostvaruje u skladu s općim propisima o radu i u skladu s općim aktima Grada Dubrovnika tj. Kolektivnim ugovorom koji se primjenjuje na službenike i namještenike u upravnim tijelima Grada Dubrovnika, ako Zakonom nije drugačije propisano.

Nadalje, izvršen je i uvid u uputu za postupanje u odnosu na prava lokalnih dužnosnika koju je Ministarstvo uprave donijelo 10. lipnja 2015.g. U navedenoj uputi navodi se da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa. Naime, obavljanje dužnosti lokalnih dužnosnika nije isto što i rad na službeničkom radnom mjestu, niti se s istim može izjednačiti po bilo kojoj osnovi te se stoga niti prava iz kolektivnih ugovora ne mogu odnositi na dužnosnike, neovisno o tome obavljaju li dužnost profesionalno ili bez zasnivanja radnog odnosa. Slijedom navedenoga, u predmetnoj uputi Ministarstvo uprave ukazalo je svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.g.

Povjerenstvo ističe da je člankom 7. točkom d) ZSSI-a, kao jedno od zabranjenih djelovanja dužnosnika, propisano da dužnosnici ne smiju primati dodatnu naknadu za poslove obnašanja javnih dužnosti. S obzirom da je regres, božićnicu i naknadu za topli obrok dužnosnik primio povodom obavljanja dužnosti zamjenika gradonačelnika Grada Dubrovnika, Povjerenstvo tumači kako navedene naknade predstavljaju dodatne naknade za poslove obnašanja javne dužnosti čije primanje je ZSSI-om zabranjeno.

Također, sukladno Uputi za postupanje Ministarstva uprave od 10. lipnja 2015.g. primanje navedenih naknada u suprotnosti je i s odredbama Zakona o lokalnoj i područnoj (regionalnoj) samoupravi, kao i Zakona o plaćama u lokalnoj i područnoj (regionalnoj) samoupravi.

Povjerenstvo obrazlaže da na postojanje povrede članka 7. točke d) ZSSI-a ne utječe okolnost što je Ministarstvo uprave tek u uputi za postupanje od 10. lipnja 2015.g. upućenoj svim jedinicama lokalne i područne (regionalne) samouprave dalo tumačenje po kojem dužnosnicima na lokalnoj razini ne pripada pravo na bilo kakve dodatke na plaću, kao niti druga materijalna prava koja službenici i namještenici ostvaruju na temelju kolektivnog ugovora. Naime, Povjerenstvo u predmetnom postupku utvrđuje povrede odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog Zakona. Povjerenstvo međutim činjenicu da je predmetna uputa Ministarstva uprave upućena svim jedinicama lokalne samouprave tek u lipnju 2015.g. uzima u obzir kod ocjene težine počinjene povrede prilikom izricanja sankcije.

Slijedom navedenoga, Povjerenstvo je u točki I. izreke ove Odluke utvrdilo da je dužnosnik Željko Raguž istovremenim primanjem plaće za obnašanja dužnosti zamjenika gradonačelnika Grada Dubrovnika te primanjem dodatnih naknada po osnovi božićnice, regresa i toplog obroka u razdoblju od srpnja 2013.g. do siječnja 2015.g. počinio povredu članka 7. točke d) ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova. Stavkom 3. istog članka propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavkom 4. istog članka propisano je da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Čankom 20. stavkom 3. ZSSI-a, propisano je da obveze iz članka 14. stavka 1. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u podatke sudskog registra Trgovačkog suda u Splitu, Stalne službe u Dubrovniku utvrđeno je da je pod matičnim brojem subjekta: 060167392, OIB: 53151981382 upisana ustanova Javna vatrogasna postrojba „Dubrovački vatrogasci“. Kao jedini osnivač društva upisan je Grad Dubrovnik.

Na zahtjev Povjerenstva, Javna vatrogasna postrojba „Dubrovački vatrogasci“ dostavila je očitovanje od 2. studenoga 2017.g. u kojem se navodi da je dužnosnik Željko Raguž u navedenoj ustanovi obnašao dužnost predsjednika Upravnog vijeća u razdoblju od kolovoza 2014.g. do srpnja 2017.g. te da od srpnja 2017.g., obavlja funkciju člana Upravnog vijeća.

Uvidom u rješenje gradonačelnika Grada Dubrovnika od 19. kolovoza 2014.g. utvrđeno je da je dužnosnik Željko Raguž istim imenovan predsjednikom Upravnog vijeća Javne vatrogasne postrojbe „Dubrovački vatrogasci“. Uvidom u rješenje gradonačelnika Grada Dubrovnika o imenovanju članova Upravnog vijeća navedene ustanove od 27. srpnja 2017.g. utvrđeno je da je navedenim rješenjem dužnosnik Željko Raguž imenovan članom navedenog Upravnog vijeća.

Iz financijskih kartica priloženih uz očitovanje Javne vatrogasne postrojbe „Dubrovački vatrogasci“ utvrđeno je da je dužnosniku navedena ustanova povodom obavljanja funkcije u Upravnom vijeću iste isplatila 27. veljače 2015.g. 2.000,00 kn, 8. travnja 2015.g. 1.000,00 kn, 27. veljače 2017.g. 2.000,00 kn, 14. ožujka 2017.g. 1.000,00 kn, 18. svibnja 2017.g 2.000,00 kn, 28. lipnja 2017.g. 1.000,00 kn, 21. kolovoza 2017.g. 2.000,00 kn te 26. rujna 2017.g. 1.000,00 kn.

Uvidom u podatke Porezne uprave koji je Povjerenstvo izvršilo na temelju posebnog ovlaštenja utvrđeno je da su dužnosniku Željku Ragužu naknade za članstvu u Upravnom vijeću Javne vatrogasne postrojbe „Dubrovački vatrogasci“ isplaćene i: 22. studenoga 2017.g. u iznosu od 2.000,00 kn te 12. prosinca u iznosu od 1.000,00 kn.

Uvidom u Registar pravnih osoba koje su utvrđene od posebnog državnog interesa ili od posebnog interesa za jedinicu lokalne odnosno područne (regionalne) samouprave kojeg ustrojava i vodi ovo Povjerenstvo, utvrđeno je da Javna vatrogasna postrojba „Dubrovački vatrogasci“ nije utvrđena ustavnom od posebnog državnog interesa niti ustanovom od posebnog interesa za Grad Dubrovnik ili Dubrovačko-neretvansku županiju, slijedom čega se na članstvo u Upravnom vijeću navedene ustanove ne odnosi iznimka propisana odredbom članka 14. stavka 2. ZSSI-a.

Povjerenstvo je stoga, na temelju navedenih podataka i dokumentacije, u točci II. izreke ove Odluke utvrdilo da je dužnosnik Željko Raguž obavljanjem funkcije predsjednika i člana Upravnog vijeća Javne vatrogasne postrojbe „Dubrovački vatrogasci“ za vrijeme obnašanja dužnosti zamjenika gradonačelnika Grada Dubrovnika te u razdoblju od godine dana nakon prestanka obnašanja navedene dužnosti, počinio povredu članka 14. stavka 1. ZSSI-a.

Povjerenstvo ukazuje i na članak 89. stavak 2. Zakona o lokalnim izborima („Narodne novine“ broj 144/12. i 121/16.) kojim je propisano da općinski načelnik, gradonačelnik i župan te njihovi zamjenici za vrijeme dok obnašaju dužnost ne mogu biti, između ostalog, članovi upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač. Člankom 90.stavkom 2. Zakona o lokalnim izborima propisano je da ako općinski načelnik, gradonačelnik i župan te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od prihvaćanja nespojive dužnosti. Stavkom 3. istog članka propisano je da ako ne podnesu ostavku, prestaje im mandat po sili zakona. Za provedbu Zakona o lokalnim izborima nadležno je Ministarstvo uprave.

Uvidom u povijesni izvadak iz sudskog registra Trgovačkog suda u Splitu, Stalne službe u Dubrovniku za trgovačko društvo Luka Dubrovnik d.d. utvrđeno je da je dužnosnik Željko Raguž obnašao dužnost člana Nadzornog odbora tog trgovačkog društva. Upis Željka Raguža kao člana Nadzornog odbora proveden je 19. studenoga 2013.g., dok je upis brisanja navedenog dužnosnika kao člana Nadzornog odbora proveden 13. srpnja 2015.g.

Na zahtjev Povjerenstva trgovačko društvo Luka Dubrovnik d.d., dostavilo je očitovanje broj 301/2-17 od 4. listopada 2017.g., u kojem se navodi kako je na redovnoj glavnoj skupštini održanoj 25. svibnja 2015.g., donesena odluka kojom se Željko Raguž razrješava članstva u Nadzornom odboru tog trgovačkog društva. U očitovanju istog društva broj 301/4-17 od 6. listopada 2017.g. navodi se da je navedeno trgovačko društvo dužnosniku Željku Ragužu 16. veljače 2015.g., 16. ožujka 2015.g. i 16. travnja 2015.g., isplatilo iznos od 1.000,00 kn neto na ime naknade za članstvo u Nadzornom odboru istog.

Povjerenstvo ističe da je Odlukom od 4. prosinca 2014.g. utvrdilo da je istovremenim obnašanjem dužnosti zamjenika gradonačelnika Grada Dubrovnika i obavljanjem funkcije člana odnosno predsjednika Nadzornog odbora trgovačkog društva Luka Dubrovnik d.d. dužnosnik Željko Raguž počinio povredu članka 14. stavka 1. ZSSI-a te je za utvrđenu povredu dužnosniku izreklo sankciju iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kuna. Istom odlukom naloženo je dužnosniku da u roku od 30 dana od dana primitka navedene Odluke razriješi situaciju na temelju koje je utvrđena povreda odredbi ZSSI-a. Navedena Odluka dostavljena je dužnosniku dana 15. prosinca 2014.g. te je dužnosnik u roku od 30 dana, odnosno do 15. siječnja 2015.g. bio obvezan postupiti u skladu s istom.

S obzirom da je dužnosnik i nakon proteka roka od 30 dana od dana primitka predmetne Odluke Povjerenstva, obavljao funkciju člana Nadzornog odbora trgovačkog društva Luka Dubrovnik d.d., i to u razdoblju od 15. siječnja do 25. svibnja 2015.g., Povjerenstvo je točkom III. izreke ove Odluke utvrdilo da je dužnosnik time počinio povredu članka 14. stavka 1. ZSSI-a.

Uvidom u povijesni izvadak iz sudskog registra Trgovačkog suda u Splitu, Stalne službe u Dubrovniku za trgovačko društvo Sanitat Dubrovnik d.o.o., OIB: 99080716453 utvrđeno je da je dužnosnik Željko Raguž obavljao funkciju predsjednika Nadzornog odbora navedenog trgovačkog društva.

Na zahtjev Povjerenstva, trgovačko društvo Sanitat Dubrovnik d.o.o., dostavilo je očitovanje ur.broj: 01-410/2-17 od 8. studenoga 2017.g., u kojem se navodi da je dužnosnik Željko Raguž obavljao funkciju predsjednika Nadzornog odbora navedenog trgovačkog društva u razdoblju od 4. srpnja 2017.g. do 21. kolovoza 2017.g., za što mu je 3. kolovoza isplaćen iznos od 1.000,00 kn neto, no dužnosnik je 7. studenoga 2017.g., izvršio povrat navedenog iznosa.

Povjerenstvo je na temelju navedenih podataka i dokumentacije u točki IV. izreke ove Odluke utvrdilo da je dužnosnik Željko Raguž obavljanjem funkcije predsjednika Nadzornog odbora trgovačkog društva Sanitat Dubrovnik d.o.o. u razdoblju od dvanaest mjeseci nakon prestanka obnašanja dužnosti gradonačelnika Grada Dubrovnika, odnosno od 4. srpnja 2017.g. do 21. kolovoza 2017.g., počinio povredu članka 14. stavka 1. ZSSI-a, u vezi s člankom 20. stavkom 3. ZSSI-a.

Povjerenstvo naglašava da povreda članka 14. stavka 1. ZSSI-a proizlazi iz obavljanja funkcije predsjednika i člana Upravnog vijeća Javne vatrogasne postrojbe „Dubrovački vatrogasci“, funkcije člana Nadzornog odbora trgovačkog društva Luka Dubrovnik d.d. i funkcije predsjednika Nadzornog odbora trgovačkog društva Sanitat Dubrovnik d.o.o., a ne iz primanja naknade za obavljanje istih, kako to dužnosnik pogrešno tumači u svom očitovanju na odluku o pokretanju postupka. Primanje naknade za obavljanje navedenih funkcija predstavlja okolnost povodom koje Povjerenstvo ocjenjuje težinu povrede prilikom izricanja sankcije.

Povjerenstvo također pojašnjava dužnosniku da zabrana iz članka 14. stavka 1. ZSSI-a obvezuje dužnosnike i u razdoblju od dvanaest mjeseci nakon stupanja dužnost te je obvezivala dužnosnika i u razdoblju od 23. siječnja 2015.g. do 26. ožujka 2015.g. u kojem nije obnašao dužnost zamjenika gradonačelnika Grada Dubrovnika, kao i u razdoblju od dvanaest mjeseci nakon prestanka obnašanja navedene dužnosti, odnosno od 27. siječnja 2017. do 27. siječnja 2018.g.

Člankom 20. stavkom 1. ZSSI- propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 2. istog članka propisano je da pravna osoba iz stavka 1. tog članka ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama ovog članka.

Sukladno stavku 4. istog članka u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Na temelju članka 20. stavka 5. ZSSI-a kad Povjerenstvo utvrdi povredu odredaba iz stavka 1. i 2. ovog članka, bez odgađanja će obavijestiti nadležno državno odvjetništvo.

Uvidom u izvadak iz sudskog registra Trgovačkog suda u Splitu, Stalna služba u Dubrovniku, Povjerenstvo je utvrdilo da je pod matičnim brojem subjekta 090003901 upisano trgovačko društvo Luka Dubrovnik d.d., sa sjedištem u Dubrovniku. Uvidom u podatke o prvih 10 najvećih imatelja dionica trgovačkog društva Luka Dubrovnik d.d., objavljenih na internetskim stranicama trgovačkog društva SREDIŠNJE KLIRINŠKO DEPOZITARNO DRUŠTVO d.d. (www.skdd.hr), utvrđeno je da je Grad Dubrovnik najveći dioničar trgovačkog društva Luka Dubrovnik d.d. s 7.208 dionica, što predstavlja udio od 48,57 % u temeljnom kapitalu navedenog trgovačkog društva.

U očitovanju trgovačkog društva Luka Dubrovnik d.d., broj 301/2-17 od 4. listopada 2017.g., navodi se da je dužnosnik Željko Raguž dana 28. srpnja 2017.g. stupio u radni odnos u trgovačkom društvu Luka Dubrovnik d.d., na radno mjesto pomoćnik direktora. Navedeno radno mjesto ustrojeno je odlukom Nadzornog odbora od 7. lipnja 2010.g. Uz očitovanje dostavljena je Odluka direktora trgovačkog društva Luka Dubrovnik d.d., Božidara Memeda broj 258-17 od 26. srpnja 2017.g., kojom se s radnikom Željkom Ragužem sklapa Ugovor o radu na neodređeno vrijeme radi obavljanja poslova pomoćnika direktora, s primjenom od 28. srpnja 2017.g.

Na zahtjev Povjerenstva Grad Dubrovnik dostavio je očitovanje od 17. listopada 2017.g., iz kojeg proizlazi da su u razdoblju od 10. lipnja 2013.g. do 27. siječnja 2017.g., postojali poslovni odnosi između Grada Dubrovnika i trgovačkog društva Luka Dubrovnik d.d. Iz dokumentacije dostavljene uz očitovanje utvrđeno je da poslovni odnos proizlazi iz dodjele potpora za zapošljavanje dva pripravnika u trgovačkom društvu Luka Dubrovnik d.d., povodom kojih su sklopljeni Ugovor od 23. svibnja 2013.g. te Ugovor od 1. listopada 2013.g., na temelju kojih je Grad Dubrovnik bio u obvezi isplatiti trgovačkom društvu Luka Dubrovnik d.d. ukupni iznos od 60.000,00 kn.

Nadalje, iz očitovanja proizlazi da je postojao poslovni odnos i povodom korištenja lučkog parkirališta u okviru kojeg su za vrijeme mandata dužnosnika sklopljeni Aneks 3. Ugovora o korištenju lučkog parkirališta od 23. svibnja 2014.g., Aneks 4. Ugovora o korištenju lučkog parkirališta od 1. prosinca 2015.g. te Ugovor o korištenju lučkog parkirališta od 7. prosinca 2015.g. kojim se Grad Dubrovnik obvezao isplatiti trgovačkom društvu Luka Dubrovnik d.d. iznos od 40.000,00 uvećan za PDV.

Također, Grad Dubrovnik i trgovačko društvo Luka Dubrovnik d.d. za vrijeme mandata dužnosnika Željka Raguža sklopili su i:

- Aneks 1. Ugovora o održavanju semafora na prometnicama u Gradu Dubrovniku od 16. siječnja 2014.g. koji je sklopljen za razdoblje od 1. siječnja do 31. prosinca 2014.g. te je na temelju istog trgovačko društvo Luka Dubrovnik d.d. ispostavilo Gradu Dubrovniku račune u ukupnom iznosu od 101.221,88 kn s PDV-om, zatim

- Ugovor o održavanju semafora na prometnicama u Gradu Dubrovniku od 15. siječnja 2016.g., koji je sklopljen za razdoblje od 1. siječnja 2016.g. do 31. prosinca 2016.g. na temelju kojeg je trgovačko društvo Luka Dubrovnik d.d. ispostavilo Gradu Dubrovniku račune u ukupnom iznosu 90.875,00 kn te

- Ugovor o održavanju semafora na prometnicama u Gradu Dubrovniku od 19. travnja 2017.g., koji je sklopljen za razdoblje do 31. lipnja 2017.g., a na temelju kojeg je navedeno trgovačko društvo u razdoblju od siječnja do travnja 2017.g. izdalo Gradu Dubrovniku račune u ukupnom iznosu od 36.393,75 kn.

Grad Dubrovnik izdao je trgovačkom društvu Luka Dubrovnik d.d. i Narudžbenicu broj 0166/2015 od 31. ožujka 2015.g. za usluge održavanja semaforskih uređaja na području Grada Dubrovnika za 1., 2. i 3. mjesec 2015.g. u ukupnom iznosu od 27.000,00 kn s PDV-om te Narudžbenicu broj 0642/2015 od 19. kolovoza 2015.g. za radove održavanja semaforskih uređaja na području Grada Dubrovnika prema ponudi br. 155/3-15 u ukupnom iznosu od 80.818,75 kn s PDV-om.

Iz dokumentacije koju je Grad Dubrovnika dostavio uz svoje očitovanje također je utvrđeno da dužnosnik Željko Raguž nije potpisnik niti jednog od navedenih Ugovora niti narudžbenica na temelju kojih su nastali predmetni poslovni odnosi.

Uvidom u službene evidencije Povjerenstva utvrđeno je da dužnosnik nije zatražio suglasnost Povjerenstva za stupanje u radni odnos u trgovačkom društvu Luka Dubrovnik d.d., sukladno članku 20. stavku 4. ZSSI-a

Povjerenstvo obrazlaže da u provedenom postupku nije utvrđivalo je li se dužnosnik sklapanjem ugovora o radu s trgovačkim društvom Luka Dubrovnik d.d. našao u situaciji sukoba interesa koji bi proizlazio iz postojanja poslovnog odnosa između tijela javne vlasti u kojem je dužnosnik obnašao dužnost i poslovnog subjekta u kojem je kasnije zasnovao radni odnos. Povjerenstvo bi preispitivalo postoji li u konkretnoj situaciji sukob interesa u slučaju da je dužnosnik upoznao Povjerenstvo s namjerom stupanja u radni odnos u trgovačkom društvu Luka Dubrovnik d.d. te da je zatražio suglasnost Povjerenstva sukladno članku 20. stavku 4. ZSSI-a, što dužnosnik nije učinio. Povodom takvog zahtjeva Povjerenstvo bi odlučivalo o davanju ili uskrati suglasnosti na sklapanje predmetnog ugovora o radu.

Slijedom svega navedenoga, Povjerenstvo je utvrdilo da je dužnosnik Željko Raguž u razdoblju od godine dana nakon prestanka obnašanja dužnosti zamjenika gradonačelnika Grada Dubrovnik stupio u radni odnos u trgovačkom društvu Luka Dubrovnik d.d., koje je za vrijeme trajanja njegovog mandata bilo u poslovnom odnosu s Gradom Dubrovnikom, bez da je prethodno dobio suglasnost Povjerenstva kojom se utvrđuje da u konkretnom slučaju ne postoji sukob interesa dužnosnika. Opisanim postupanjem dužnosnik je počinio povredu članka 20. stavka 1. ZSSI-a.

Na temelju članka 20. stavka 5. ZSSI-a Povjerenstvo će o navedenoj povredi obavijestiti nadležno državno odvjetništvo.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti gradonačelnika Grada Dubrovnika, Povjerenstvo smatra da u konkretnom slučaju nije svrsishodno izricanje sankcije.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Željko Raguž, osobno

2. Podnositelj prijave, putem e-maila

3. Općinsko državno odvjetništvo u Dubrovniku - Građansko upravni odjel

4. Objava na internetskoj stranici Povjerenstva

5. Pismohrana